สมาคมตราสารหนี้ดี๊ด้าต่างชาติลงทุนเพิ่ม
สมาคมตราสารหนี้ไทยชี้เงินทุนต่างชาติเลือกลงทุนในตราสารหนี้ระยะยาวเพิ่ม สะท้อนแนวโน้มที่ดีในปีนี้
11 ม.ค. 2555

สมาคมตราสารหนี้ไทยชี้เงินทุนต่างชาติเลือกลงทุนในตราสารหนี้ระยะยาวเพิ่ม สะท้อนแนวโน้มที่ดีในปีนี้ 
 




นายนิวัฒน์ กาญจนภูมินทร์ กรรมการผู้จัดการ สมาคมตลาดตราสารหนี้ไทย กล่าวว่า ผลจาการที่เงินทุนเคลื่อนย้ายจากต่างประเทศในปีนี้จะไหลเข้าออกเร็วขึ้น ตามที่ธนาคารแห่งประเทศ(ธปท.)เตือนนักลงทุนให้ระวังนั้น ขณะนี้ยังไม่ส่งผลกระทบอะไรต่อปริมาณเงินทุนต่างชาติที่ไหลเข้ามาถือลงทุนสุทธิในตราสารหนี้มากนัก เนื่องจากสัดส่วนการถือลงทุนของนักลงทุนต่างชาติในตราสารหนี้ไม่ได้เปลี่ยนแปลงอย่างมีนัยสำคัญ
“เท่าที่ดูปริมาณการถือของต่างชาติในตราสารหนี้ ในปัจจุบันอยู่ที่ประมาณ 4 แสนล้านบาท ไม่ได้เปลี่ยนแปลงจากเดิมนัก แต่ยอมรับว่าเงินที่มาลงทุนเข้าออกเร็วขึ้น โดยเฉพาะในตราสารหนี้ระยะสั้น เช่น อายุ 14 วัน ครบอายุก็ไหลออกเข้าอยู่แล้ว แต่การถือในตราสารหนี้ระยะยาวไม่เปลี่ยน แถมมีแนวโน้มจะมีการเข้ามาลงทุนเพิ่มด้วย ซึ่ดีต่อตลาดตรารหนี้ของไทย และสะท้อนว่านักลงทุนต่างชาติมองภาพรวมเศรษฐกิจไทยดี มีความเชื่อมั่น จึงไม่ลดการลงทุนยาว” นายนิวัฒน์กล่าว
นายนิวัฒน์ กล่าวว่า การไหลเข้ามาลงทุนของเงินทุนจากต่างประเทศยังไม่ถือว่ามีลักษณะผิดปกติหรือมีการเก็งกำไรมากนัก แม้ว่าปริมาณเงินทุนต่างชาติจะเลือกลดการลงทุนในตราสารทุนหรือหุ้นลง แล้วเลือกมาลงทุนในตราสารหนี้เพิ่มขึ้น หลังปัจจัยในตลาดโลกเปลี่ยนแปลงเร็ว จากปัญหาหนี้ในยุโรป การฟื้นตัวของเศรษฐกิจสหรัฐ และภูมิภาคเอเซีย ซึ่งต้องติดตามดูต่อไป